วันแรก ลงทะเบียนโครงการเราเที่ยวด้วยกันเฟส 5
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา  กล่าวว่า ตามที่รัฐบาลได้ดำเนินโครงการเราเที่ยวด้วยกัน เฟส 5 และได้เปิดให้ผู้ประกอบการรายใหม่ลงทะเบียนเข้าร่วมโครงการระหว่างวันที่ 8-15 ก.พ. 66 ที่ผ่านมา โดยในวันนี้(27 ก.พ.66) ระบบของโครงการเราเที่ยวด้วยกัน เฟส 5 จะเปิดให้ประชาชนที่ประสงค์จะร่วมโครงการซึ่งยังไม่เคยร่วมโครงการในเฟสที่ 1-4 หรือผู้ร่วมโครงการรายใหม่ ลงทะเบียนเพื่อรับสิทธิ โดยระบบจะเปิดตั้งแต่ 06.00 น.-21.00 น. วิธีลงทะเบียนรับสิทธิ เราเที่ยวด้วยกัน เฟส 5 รายใหม่ โดยให้ผู้มีคุณสมบัติที่จะร่วมโครงการได้คือ เป็นบุคคลสัญชาติไทย อายุ 18 ปีขึ้นไป ลงทะเบียนที่เว็บไซต์ของโครงการ www.เราเที่ยวด้วยกัน.com ซึ่งระบบจะให้กรอกข้อมูลส่วนบุคคลต่างๆรวมถึงเบอร์โทรศัพท์ โดยผู้สมัครต้องใช้เบอร์สำหรับลงทะเบียนรับสิทธิ เป็นเบอร์เดียวกับที่ลงทะเบียนแอปพลิเคชันเป๋าตังด้วย เมื่อสมัครตามขั้นตอนแล้วจะได้รับ SMS แจ้งผลการลงทะเบียนภายใน 3 วันผู้ที่เคยลงทะเบียนโครงการในเฟสที่ 1-4 แล้ว ไม่ต้องลงทะเบียนใหม่เพียงกดรับหลักเกณฑ์และเงื่อนไข บนแอปพลิเคชันนเป๋าตัง และเริ่มจองที่พักและใช้สิทธิได้ตามกำหนดเวลาของโครงการเช่นเดียวกับผู้สมัครรายใหม่ข้างต้นต่อไป โครงการเราเที่ยวด้วยกันเฟส 5 มีจำนวนสิทธิทั้งสิ้น 560,000 สิทธิ ผู้ร่วมโครงการแต่ละคนจะได้รับสิทธิสูงสุด 5 สิทธิต่อคน โดยไม่นับรวมสิทธิที่ใช้ในเฟสก่อนหน้า  โดยรัฐบาลสนับสนุนค่าใช้จ่ายโรงแรม/ที่พักร้อยละ 40 สูงสุด 3,000 บาทต่อห้องสนับสนุน E-Voucher 600 บาทต่อห้องต่อคืน โดยไม่มีการสนับสนุนค่าตั๋วโดยสารเครื่องบิน